Materiál na rokovanie pre Mestské zastupiteľstvo v Žiline

PORIADOK ODMEŇOVANIA

Materiál obsahuje:
1.	Návrh na uznesenie
2.	Dôvodová správa
3.	Materiál – Poriadok odmeňovania
4.	Vyjadrenie zástupcov zamestnancov k návrhu Poriadku odmeňovania

Predkladá:

Ing. Viliam Mikuláš
prednosta mestského úradu

Vypracoval:

JUDr. Elena Krausová
vedúca odboru organizačného a vnútornej správy

V Žiline, 30.07.2008

UZNESENIE MESTSKÉHO ZASTUPITEĽSTVA V ŽILINE

Uznesenie č.__/2008

Mestské zastupiteľstvo v Žiline

I.	schvaľuje

1.	Poriadok odmeňovania

Dôvodová správa
     Poriadok odmeňovania zamestnancov mesta sa predkladá Mestskému zastupiteľstvu mesta Žilina na základe uznesenia mestského zastupiteľstva č.73/2007 a č. 75/2008. 
     Mestské zastupiteľstvo uložilo prednostovi mestského úradu pripraviť nový poriadok odmeňovania zamestnancov v nadväznosti na schválený  Organizačný poriadok Mestského úradu.
     V súčasnosti je odmeňovanie zamestnancov mesta upravené zákonom  NR SR č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov a zaradenie jednotlivých zamestnancov podľa pracovných činností sa riadi  Nariadením vlády Slovenskej republiky č. 341/2004 Z. z , ktorým sa ustanovujú katalógy pracovných činností pri výkone práce vo verejnom záujme a o ich zmenách a dopĺňaní. Súčasný model odmeňovania zamestnancov verejného sektora rieši odmeňovanie všetkých zamestnancov verejnej správy či už v štátnej správe alebo iných orgánoch verejnej správy a organizáciách nimi zriadených. Podľa neho  zamestnancov možno zaradiť do 13 platových tried podľa charakteru a obtiažnosti pracovných činností, z ktorých každá má 12 platových stupňov určujúcich dĺžku požadovanej odbornej  praxe.  Uvedený spôsob odmeňovania je pomerne zložitý, neumožňuje rozlíšiť zložitosť postupov v rovnakej činnosti vykonávanej malými obcami a veľkými mestami na krajskej úrovni, veľmi rigorózne určuje započítanie odbornej praxe a  v dôsledku konkurencie na trhu práce vedie k rôznym deformáciám v používaní prostriedkov na určenie výšky osobného hodnotenia  alebo obchádzaniu iných zákonných predpokladov a kritérií. Takýto spôsob odmeňovania zamestnancov je zameraný na  hodnotenie formálnych predpokladov a nie na výsledok.
     Zákon č. 369/1990 Zb. o obecnom zriadení v znení neskorších predpisov  v § 11 ods. 4 písm. k) umožňuje mestskému zastupiteľstvu schvaľovať poriadok odmeňovania zamestnancov obce vypracovaný podľa osobitného predpisu. Týmto osobitným zákonom je zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme v znení neskorších predpisov, ktorý podľa § 1 ods. 4 písm. b) umožňuje obci, aby pri odmeňovaní zamestnancov okrem zamestnancov, ktorí sú zaradení v škole a v školskom zariadení bez právnej subjektivity, postupovala podľa poriadku odmeňovania upraveného podľa Zákonníka práce a schváleného obecným zastupiteľstvom; mzdové podmienky zamestnancov obce podľa poriadku odmeňovania nesmú byť nižšie ako ich posledný priznaný funkčný plat podľa tohto zákona. V intenciách  týchto právnych predpisov je pripravený aj predkladaný návrh odmeňovania zamestnancov mesta. Predložený návrh Poriadku odmeňovania  je založený na princípoch zjednodušenia zaraďovania zamestnancov do platových tried na základe náročnosti a zložitosti práce a príp. riadiaceho aspektu. Odbúrava mzdový automat nárastu mzdy  podľa počtu odpracovaných rokov  bez možnosti zohľadnenia kvality výstupov práce zamestnanca, je zameraný na posilnenie motivačnej nadstavbovej zložky mzdy priznávanej zamestnancom mesačne podľa množstva a kvality vykonanej práce a čo najaktuálnejšie ohodnotenie mimoriadnych výkonov zamestnanca. Je orientovaný na výsledky práce a nie na ohodnotenie formálnych predpokladov na prácu. 
Poriadok odmeňovania zavádza šesť platových tried s prevahou duševnej práce a dve platové triedy s prevahou fyzickej práce, do ktorých budú zamestnanci zaradení podľa náročnosti práce. Charakteristika platových tried,  kvalifikačné predpoklady  a stupnica platových tried  tvorí prílohu k tomuto poriadku odmeňovania.
Nová stupnica platových  tried bola spravidla dizajnovaná  tak, aby zohľadnila  doterajšie tarify uvedené v zákone č. 553/2003 Z. z. zistené u zamestnancov jednotlivých platových tried v najvyššom platovom stupni  zvýšené  o príplatok vo výške 15% za výkon práce v samosprávnych činnostiach.  Týmto spôsobom  určenia dôjde pri novo navrhovanej zmluvnej mzde  ku zvýšeniu oproti súčasnej tarifnej mzde u každého zamestnanca.  Súčasná potreba objemu mzdových prostriedkov  na  tarifné platy a 15% príplatky je 2 104260,-Sk  a osobné hodnotenie 742 290,-Sk, celkovo  na mesačné funkčné platy zamestnancov bez vedúcich zamestnancov 2 852 160,-Sk.
Návrh odmeňovania predstavuje potrebu na nové zmluvné platy 2 448 600,-Sk a na mesačnú nadstavbovú zložku 979 440,-Sk celkovo mesačne 3 428040,-Sk.
Návrh zmluvného platu v vedúcich zamestnancov je dizajnovaný v rozpätí od 30 000,-Sk do 45 000,-Sk v závislosti od veľkosti riadeného útvaru, bez mesačnej nadstavbovej zložky mzdy. Súčasná potreba na výplatu funkčných platov vedúcich zamestnancov je 377 330,-Sk v tom tarifné platy a príplatok 15% predstavuje 194 400,-Sk a osobné hodnotenia 142 410,-Sk.  Návrh nových platov predstavuje predpokladaný nárok vo výške 383 000,-Sk čo je o 5 600,-Sk viac.
Z hľadiska schváleného  rozpočtu na rok 2008 je tento návrh fiškálne neutrálny a nevyvolá v tomto roku návrh na zvýšenie  rozpočtu.
Návrh Poriadku odmeňovania bol prerokovaný Komisiou dopravy, Komisiou finančnou a Komisiou sociálnou, zdravotnou a bytovou, zástupcami zamestnancov a Mestskou radou v Žiline, pričom mestská rada odporučila Mestskému zastupiteľstvu Mesta Žilina návrh poriadku odmeňovania prerokovať a schváliť.
Predložený poriadok odmeňovania je v súlade s platným právnym poriadkom Slovenskej republiky.

PORIADOK ODMEŇOVANIA
Mestské zastupiteľstvo mesta Žilina podľa § 11 ods. 4 písm. k) zákona Slovenskej národnej rady č. 369/1990 Zb. o obecnom zriadení v znení neskorších predpisov a v súlade s § 1 ods. 4 písm. b) zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon č. 553/2003 Z. z.“) schvaľuje tento poriadok odmeňovania:

PRVÁ   ČASŤ
VŠEOBECNÉ USTANOVENIA

Čl. 1
Rozsah platnosti
(1)	Tento poriadok odmeňovania upravuje odmeňovanie zamestnancov Mesta Žilina (ďalej len „zamestnávateľ“), ktorých pracoviskom je Mestský úrad v Žiline, Stará radnica a dielňa v Budatíne (ďalej len „zamestnanec").
(2)	Odmeňovanie zamestnancov upravuje zákon č. 311/2001 Z. z. Zákonník práce v znení neskorších predpisov (ďalej len „Zákonník práce“), ak tento poriadok odmeňovania neustanovuje inak.

DRUHÁ   ČASŤ
MZDA

Čl. 2
Zložky mzdy

(1)	Zamestnancovi za podmienok a v rozsahu ustanovenom týmto poriadkom odmeňovania patrí mzda, ktorou je
a)	zmluvná mzda,
b)	doplatok,
c)	príplatok za zastupovanie,
d)	príplatok za prácu v klientskom centre,
e)	mzda za prácu nadčas, náhrada za pracovnú pohotovosť, mzda a náhrada mzdy za sviatok, mzdové zvýhodnenie za nočnú prácu, mzdová kompenzácia za sťažený výkon práce, príplatok za zmennosť, príplatok za prácu v sobotu alebo v nedeľu.
(2)	Zamestnávateľ môže zamestnancovi za podmienok ustanovených týmto poriadkom odmeňovania poskytnúť motivačnú zložku mzdy, ktorou je
a)	nadstavbová zložka mzdy,
b)	odmena.

Obligatórne zložky mzdy

Čl. 3
Zmluvná mzda

(1)	Zmluvnú mzdu dohodne zamestnávateľ so zamestnancom v pracovnej zmluve zaradením zamestnanca do jednej z platových tried. 

(2)	Zamestnávateľ dohodne so zamestnancom zmluvnú mzdu s prihliadnutím na pracovné zaradenie v organizačnej štruktúre, zložitosť činností a najnáročnejšiu činnosť, ktorú má zamestnanec vykonávať, zodpovednosť, organizačnú a riadiacu náročnosť pracovných procesov, vzdelanie, odbornú prax, osobitný kvalifikačný predpoklad, požadované špecifické zručnosti, zodpovednosť za zverené hodnoty, duševnú a fyzickú záťaž, pracovné podmienky.

(3)	Zamestnanec vykonávajúci pracovné činnosti s prevahou duševnej práce sa zaradí podľa prílohy č. 1 tohto poriadku odmeňovania do platovej triedy 1 až 6.

(4)	Zamestnanec vykonávajúci pracovné činnosti s prevahou fyzickej práce sa zaradí podľa prílohy č. 2 tohto poriadku odmeňovania do platovej triedy 1 alebo 2.

(5)	V zmluvnej mzde vedúcich zamestnancov je prihliadnuté na riadiacu činnosť a prípadnú prácu nadčas. Vedúcim zamestnancom na účely tohto poriadku odmeňovania sa rozumie prednosta mestského úradu a vedúci odboru.

(6)	Kvalifikačný predpoklad na účely tohto poriadku odmeňovania ustanovený pre pracovnú činnosť, ktorú má zamestnanec vykonávať v rámci druhu práce dohodnutého v pracovnej zmluve, je:
a)	vzdelanie,
b)	prax,
c)	osobitný kvalifikačný predpoklad, ak to ustanovuje osobitný predpis.
(7)	Kvalifikačný predpoklad vzdelania na účely tohto poriadku odmeňovania je:
a)	základné vzdelanie, 
b)	stredné vzdelanie alebo stredné odborné vzdelanie (ďalej len „stredné vzdelanie“),
c)	 úplné stredné vzdelanie alebo úplné stredné odborné vzdelanie (ďalej len „úplné stredné vzdelanie“), 
d)	vyššie odborné vzdelanie,
e)	vysokoškolské vzdelanie prvého stupňa, 
f)	vysokoškolské vzdelanie druhého stupňa.
(8)	Nadobudnutie kvalifikačného predpokladu vzdelania uvedeného v odseku 7 sa posudzuje podľa osobitných predpisov.

(9)	Kvalifikačné predpoklady pre jednotlivé pracovné činnosti vypracované v súlade s charakteristikami platových tried sú uvedené v prílohe č. 3 a 4 tohto poriadku odmeňovania.

Čl. 4
Doplatok

(1)	Zamestnávateľ poskytne doplatok zamestnancovi, ktorého zmluvná mzda nedosiahne výšku posledného funkčného platu priznaného zamestnancovi pred účinnosťou tohto poriadku odmeňovania, ak zamestnanec vykonáva činnosti v tej istej funkcii ako pred účinnosťou tohto poriadku odmeňovania.

(2)	Výška tohto doplatku sa vypočíta ako rozdiel medzi posledným funkčným platom priznaným pred účinnosťou tohto poriadku odmeňovania a zmluvným platom.

Čl. 5
Príplatok za zastupovanie
Zamestnancovi, ktorý zastupuje vedúceho zamestnanca v celom rozsahu činnosti nepretržite dlhšie ako štyri týždne, a pre ktorého zastupovanie nie je súčasťou jeho pracovných povinností vyplývajúcich z pracovnej zmluvy, patrí od prvého dňa zastupovania príplatok za zastupovanie v sume rozdielu medzi zmluvnou mzdou zastupovaného a zmluvnou mzdou zastupujúceho.

Čl. 6
Príplatok za prácu v klientskom centre
(1)	Zamestnancovi, ktorý vykonáva prácu v klientskom centre, pričom jeho práca spočíva výlučne v kontakte s klientom, patrí za každú plnú odpracovanú zmenu príplatok vo výške 100,- Sk.
(2)	Na účely poskytovania príplatku za prácu v klientskom centre sa za zmenu považuje pracovná zmena v rozsahu najmenej 7 hodín.
(3)	Príplatok za prácu v klientskom centre nepatrí zamestnancovi za sviatok, ktorý pripadol na jeho obvyklý pracovný deň, a zamestnanec v daný deň prácu nevykonáva.

Čl. 7
Mzda za prácu nadčas
(1)	Za prácu nadčas patrí zamestnancovi zmluvná mzda a mzdové zvýhodnenie v sume 25% jeho priemerného zárobku.
(2)	Ak sa zamestnávateľ so zamestnancom dohodne na čerpaní náhradného voľna za prácu nadčas, patrí zamestnancovi za hodinu práce nadčas hodina náhradného voľna; v tom prípade mu mzdové zvýhodnenie nepatrí.

Čl. 8
Náhrada za pracovnú pohotovosť
(1)	Ak je zamestnancovi nariadená alebo s ním dohodnutá pracovná pohotovosť mimo rámca
pracovných zmien a nad určený týždenný pracovný čas vyplývajúci z vopred určeného
rozvrhnutia pracovného času, patrí mu za každú hodinu tejto pohotovosti, ak ide o
pohotovosť
a)	v mieste vykonávania práce alebo v inom mieste určenom na vykonávanie práce mimo pracovného času náhrada v sume pomernej časti zmluvnej mzdy, 
b)	v mieste trvalého bydliska alebo prechodného bydliska alebo v inom dohodnutom mieste mimo pracovného času zamestnanca náhrada v sume 20 % hodinovej sadzby zmluvnej mzdy.

(2)	Náhrada za pracovnú pohotovosť nepatrí za čas, v ktorom došlo počas jej trvania
k vykonávaniu práce; takéto vykonávanie práce je prácou nadčas.

Čl. 9
Mzda za prácu vo sviatok

(1)	Za prácu vo sviatok patrí zamestnancovi zmluvná mzda a mzdové zvýhodnenie v sume 50% jeho priemerného zárobku.

(2)	Ak sa zamestnávateľ so zamestnancom dohodne na čerpaní náhradného voľna za prácu
vo sviatok, patrí zamestnancovi za hodinu práce vo sviatok hodina náhradného voľna;
v tom prípade mu príplatok nepatrí.

Čl. 10
Mzdové zvýhodnenie za nočnú prácu
Zamestnancovi patrí za hodinu práce v noci popri dosiahnutej zmluvnej mzde za každú hodinu nočnej práce mzdové zvýhodnenie v sume 20 % hodinovej sadzby zmluvnej mzdy.

Čl. 11
Mzdová kompenzácia za sťažený výkon práce

Zamestnancovi patrí mzdová kompenzácia za podmienok ustanovených Zákonníkom práce.
Čl. 12
Príplatok za zmennosť

(1)	Zamestnancovi, ktorému zamestnávateľ v dvojzmennej prevádzke, trojzmennej  prevádzke alebo nepretržitej prevádzke rozvrhol pracovný čas tak, že prácu vykonáva striedavo vo všetkých zmenách, patrí mu príplatok v sume 10% zmluvnej mzdy v dvojzmennej alebo trojzmennej prevádzke a v sume 15% zmluvnej mzdy v nepretržitej prevádzke.
(2)	Príplatok za zmennosť sa určí pevnou sumou zaokrúhlenou na celé desiatky korún nahor.

Čl. 13
Príplatok za prácu v sobotu alebo v nedeľu
Zamestnancovi patrí  za hodinu práce v sobotu alebo v nedeľu príplatok v sume  30% hodinovej sadzby zmluvnej mzdy.

Motivačné zložky mzdy

Čl. 14
Nadstavbová zložka mzdy
(1)	Zamestnávateľ môže každý mesiac za kvalitné plnenie pracovných úloh poskytnúť zamestnancovi nadstavbovú zložku mzdy.

(2)	Nadstavbová zložka mzdy sa poskytuje z kolektívnej odmeny, ktorá predstavuje percentuálny podiel zo súčtu zmluvných platov zamestnancov Kancelárie primátora, Úseku prednostu, Útvaru hlavného kontrolóra a jednotlivých odborov Mestského úradu v Žiline (ďalej len „organizačný útvar“) s výnimkou zmluvnej mzdy vedúceho zamestnanca.

(3)	Výšku kolektívnej odmeny pre jednotlivé organizačné útvary určuje prednosta mestského úradu na základe vyhodnotenia činnosti jednotlivých organizačných útvarov danom mesiaci.
(4)	Rozdelenie kolektívnej odmeny jednotlivým zamestnancom vykonáva vedúci zamestnanec na základe posúdenia plnenia pracovných úloh, najmä kvality a rozsahu vykonanej práce zamestnanca v danom mesiaci.
(5)	Nadstavbová zložka mzdy môže byť zamestnancom priznaná iba v prípade, ak sa zamestnanec pravidelne zúčastňuje na vzdelávaní a preskúšaní organizovanom zamestnávateľom. Podrobnosti o vzdelávaní a preskúšaní zamestnancov ustanoví smernica prednostu mestského úradu.
(6)	O vyhodnotení a rozdelení kolektívnej odmeny jednotlivým zamestnancom vypracuje vedúci zamestnanec písomný záznam, ktorý sa vedie u vedúceho zamestnanca.

(7)	Nadstavbová zložka mzdy sa neposkytuje vedúcim zamestnancom.

Čl. 15
Odmena
Zamestnancovi možno poskytnúť odmenu najmä za:
a)	vykonanie práce presahujúcej rámec pracovných činností vyplývajúcich z dohodnutého druhu práce,
b)	splnenie mimoriadnej pracovnej úlohy alebo osobitne významnej pracovnej úlohy, prípadne jej ucelenej etapy,
c)	za kvalitné plnenie úloh (vzťahuje sa na vedúcich zamestnancov)
d)	pracovné zásluhy pri dosiahnutí 50 rokov veku až do výšky zmluvnej mzdy,
e)	poskytovanie osobnej pomoci pri zdolávaní požiaru alebo mimoriadnej udalosti a pri likvidácii a odstraňovaní ich následkov.
TRETIA   ČASŤ
OSOBITNÉ USTANOVENIA

Čl. 16
Priemerný zárobok

Na zistenie priemerného zárobku a hodinovej sadzby zmluvnej mzdy sa primerane použijú ustanovenia Zákonníka práce a § 27 ods. 3 zákona č. 553/2003 Z. z.

Čl. 17
Ochrana osobných údajov
Zamestnávateľ je povinný zabezpečiť ochranu osobných údajov o mzde, o náležitostiach s ňou súvisiacich a iných peňažných náležitostiach zamestnanca. Tieto údaje môže zamestnávateľ zverejniť len s predchádzajúcim písomným súhlasom zamestnanca alebo ak to ustanoví osobitný predpis.

ŠTVRTÁ    ČASŤ
SPOLOČNÉ A PRECHODNÉ USTANOVENIA
Čl. 18
(1)	Objem prostriedkov určených na odmeňovanie zamestnancov sa  môže každoročne upraviť podľa výsledku kolektívneho vyjednávania a možnosti rozpočtu mesta určeného na odmeňovanie zamestnancov.
(2)	Zmluvná mzda a iné obligatórne zložky mzdy určené mesačnou sumou sa poskytujú za prácu vykonanú v rozsahu ustanoveného pracovného času.

(3)	Zmluvná mzda a iné obligatórne zložky mzdy patria zamestnancovi v pomernej sume zodpovedajúcej odpracovanému času.

(4)	Zmluvná mzda zamestnanca nesmie byť nižšia ako je posledný funkčný plat priznaný zamestnancovi pred účinnosťou tohto poriadku odmeňovania. V prípade, že zmluvná mzda zamestnanca nedosiahne výšku posledného funkčného platu priznaného zamestnancovi pred účinnosťou tohto poriadku odmeňovania, zamestnancovi patrí doplatok podľa čl. 4 tohto poriadku odmeňovania. Doplatok sa zamestnancovi poskytuje do doby, pokiaľ sa zmluvný plat nevyrovná sume posledného funkčného platu priznaného pred účinnosťou tohto poriadku odmeňovania. 

(5)	Primátor mesta môže povoliť výnimku z plnenia kvalifikačných predpokladov.

Čl. 19
Účinnosť
(1)	Tento poriadok odmeňovania bol schválený uznesením Mestského zastupiteľstva mesta Žilina č. __________ zo dňa ____________ a prerokovaný so zástupcami zamestnancov dňa  04.08.2008.
(2)	Tento poriadok odmeňovania nadobúda účinnosť 1. októbra 2008.

Ivan Harman
primátor Mesta Žilina

Príloha č. 1 
k Poriadku odmeňovania

Stupnica platových tried – pracovné činnosti s prevahou duševnej práce

1.	Referent				13 000

2.	Odborný referent			16 500

3.	Odborný referent špecialista	20 000

4.	Odborný referent koordinátor	21 000  -  24 000

5.	Vedúci odboru 			30 000  -  45 000

6.	Prednosta úradu			50 000

Príloha č. 2 
k Poriadku odmeňovania 

Stupnica platových tried – pracovné činnosti s prevahou fyzickej  práce

1.	Pomocný a obslužný personál I		10 900

2.	Pomocný a obslužný personál II		11 800

Príloha č. 3 
k Poriadku odmeňovania

Charakteristika platových tried s prevahou duševnej práce

1. PLATOVÁ TRIEDA - REFERENT

Kvalifikačné predpoklady: úplné stredné vzdelanie 

Samostatné rutinné práce podľa rámcových pokynov. Zabezpečovanie časti zverenej agendy vyžadujúce koordinovanie činností v rámci organizačného útvaru. Vykonávanie administratívnych prác, opakovaných hospodársko-správnych prác, ekonomických prác alebo technických prác. Samostatné ucelené rutinné práce zvládnuteľné v rámci existujúcich štandardov alebo zabezpečovanie agend spravidla so značným rozsahom väzieb v rámci súboru vykonávaných činností, s prípadnou spoluprácou s organizačnými útvarmi v rámci príslušného úseku, so zodpovednosťou za výsledky práce ovplyvňujúce činnosť jednotlivcov i pracovných kolektívov mimo vlastného organizačného útvaru.

2. PLATOVÁ TRIEDA - ODBORNÝ REFERENT

Kvalifikačné predpoklady:	úplné stredné vzdelanie			6 rokov praxe
	vyššie odborné vzdelanie			4 rokov praxe
	vysokoškolské vzdelanie I. stupňa		2 roky praxe
	vysokoškolské vzdelanie II. stupňa		
	a osobitný kvalifikačný predpoklad, ak je ustanovený osobitným predpisom

Odborné práce alebo samostatné vykonávanie ucelených agend so spravidla novými premenlivými informáciami, s väzbami aj mimo súboru vykonávaných činností, ktoré sú spracúvané podľa rámcových postupov. Práce vyžadujúce spoluprácu aj s inými organizačnými útvarmi v rámci zamestnávateľského subjektu, so zodpovednosťou za výsledky práce, s dôsledkami pre iné organizačné útvary prevažne v rámci vlastného zamestnávateľského subjektu.
Odborné práce s požiadavkou voľby správneho postupu z viacerých možných riešení, s novými, spravidla neúplnými informáciami, s nepravidelnými termínmi dodania, prevažne spracúvanými podľa metodických pokynov alebo vnútorných predpisov zamestnávateľa, prípadne podľa všeobecne záväzných právnych predpisov. Práce vyžadujúce pravidelnú spoluprácu aj s organizačnými útvarmi mimo vlastného zamestnávateľa a so zodpovednosťou za rozhodnutia a výsledky práce s dôsledkami pre organizačné útvary aj mimo vlastného zamestnávateľa.
Samostatné ucelené odborné práce so zvýšenými nárokmi na myslenie vyžadujúce spracúvanie nových a spravidla neúplných informácií so značným rozsahom väzieb v rámci príslušného úseku činností podľa všeobecne záväzných právnych predpisov alebo podľa metodických usmernení s rámcovo stanovenými výstupmi. Práce vyžadujúce osobitné predpoklady pri riešení zložitých problémov a spoluprácu s viacerými organizačnými útvarmi mimo vlastného zamestnávateľa a so zodpovednosťou za výsledky práce, prípadne za rozhodnutia s dôsledkami pre organizačné útvary týchto subjektov, prípadne pre tieto subjekty samotné. 

3. PLATOVÁ TRIEDA - ODBORNÝ RFERENT ŠPECIALISTA

Kvalifikačné predpoklady:	vysokoškolské vzdelanie prvého stupňa 	4 roky praxe
	vysokoškolské vzdelanie druhého stupňa	2 roky praxe
	a osobitný kvalifikačný predpoklad, ak je ustanovený osobitným predpisom

Odborné špecializované práce vo vymedzenej oblasti s vysokými nárokmi na myslenie a rozhodovanie o voľbe správneho postupu na základe metodických usmernení, práce vyžadujúce si odborné konzultácie pri riešení problémov a spoluprácu s viacerými subjektmi mimo vlastného zamestnávateľa. Samostatné zabezpečovanie zložitých úloh a agend alebo vykonávanie čiastkových tvorivých činností s väzbami a súvislosťami presahujúcimi rámec daného odboru činností, spojené so zvýšenou psychickou záťažou. Analytická a hodnotiaca činnosť pri príprave podkladov na rozhodovací proces s dôsledkami na viaceré subjekty mimo vlastného zamestnávateľa. 
Odborné špecializované práce s väzbami aj medzi rôznymi úsekmi činností s vysokými nárokmi na myslenie a analytické schopnosti, s požiadavkou na rozhodovanie o voľbe správneho postupu z mnohých možných riešení, vyžadujúce špeciálne konzultácie pri riešení zložitých problémov a spoluprácu s viacerými subjektmi mimo vlastného zamestnávateľa. Analytická a hodnotiaca činnosť vrátane systémových prác spojených so zabezpečovaním zložitých úsekov a agend. Systémová a syntetická činnosť vo vymedzenej oblasti.
Samostatné odborné špecializované práce s rozsiahlymi väzbami medzi rôznymi úsekmi činností vykonávané podľa individuálne stanovených postupov vopred neurčeným spôsobom. Koordinovanie určených častí zložitých systémov vyžadujúce špeciálne konzultácie a osobitné podklady. Koncepčné, systémové, metodické činnosti so samostatným výberom postupov a spôsobov riešení vykonávané vopred bližšie nešpecifikovaným spôsobom.

4. PLATOVÁ TRIEDA - ODBORNÝ RFERENT KOORDINÁTOR

Kvalifikačné predpoklady: 	vysokoškolské vzdelanie prvého stupňa	6 roky praxe
	vysokoškolské vzdelanie druhého stupňa	4 roky praxe

Odborné špecializované práce vo vymedzenej oblasti s vysokými nárokmi na myslenie a rozhodovanie o voľbe správneho postupu na základe metodických usmernení, práce vyžadujúce si odborné konzultácie pri riešení problémov a spoluprácu s viacerými subjektmi mimo vlastného zamestnávateľa. Samostatné zabezpečovanie zložitých úloh a agend alebo vykonávanie čiastkových tvorivých činností s väzbami a súvislosťami presahujúcimi rámec daného odboru činností, spojené so zvýšenou psychickou záťažou. Analytická a hodnotiaca činnosť pri príprave podkladov na rozhodovací proces s dôsledkami na viaceré subjekty mimo vlastného zamestnávateľa. 
Odborné špecializované práce s väzbami aj medzi rôznymi úsekmi činností s vysokými nárokmi na myslenie a analytické schopnosti, s požiadavkou na rozhodovanie o voľbe správneho postupu z mnohých možných riešení, vyžadujúce špeciálne konzultácie pri riešení zložitých problémov a spoluprácu s viacerými subjektmi mimo vlastného zamestnávateľa. Analytická a hodnotiaca činnosť vrátane systémových prác spojených so zabezpečovaním zložitých úsekov a agend. Systémová a syntetická činnosť vo vymedzenej oblasti.
Koordinovanie práce zamestnancov alebo skupiny zamestnancov s rovnakým alebo podobným pracovným postupom alebo obsahom.

5.PLATOVÁ TRIEDA - VEDÚCI  ODBORU

Kvalifikačné predpoklady: vysokoškolské vzdelanie druhého stupňa		6 rokov praxe

Samostatné odborné špecializované práce s rozsiahlymi väzbami medzi rôznymi úsekmi činností vykonávané podľa individuálne stanovených postupov vopred neurčeným spôsobom. Koordinovanie určených častí zložitých systémov vyžadujúce špeciálne konzultácie a osobitné podklady. Koncepčné, systémové, metodické činnosti so samostatným výberom postupov a spôsobov riešení vykonávané vopred bližšie nešpecifikovaným spôsobom.
Riadenie a kontrola práce zamestnancov alebo vnútorne štruktúrovanej skupiny zamestnancov s rovnakým alebo rôznorodým pracovným postupom alebo obsahom práce.

6. PLATOVÁ TRIEDA - PREDNOSTA ÚRADU

Kvalifikačné predpoklady: vysokoškolské vzdelanie druhého stupňa 		8 rokov praxe

Vysokošpecializované odborné práce alebo zložité analytické a syntetické činnosti, ktorých výsledkom sú riešenia zásadného charakteru. Koordinovanie komplexov systémov s nárokmi na mimoriadne schopnosti, najmä tvorivé, komunikačné a podobne. 
Tvorivé riešenie úloh novým, originálnym spôsobom, ktoré si vyžaduje vysoko koncepčné a tvorivé myslenie a schopnosť analýzy veľmi zložitých problémov a syntetické myslenie s cieľom dosiahnuť značný kvalitatívny pokrok. Koordinovanie systémov so širokými vonkajšími a vnútornými väzbami. 
Riadenie a kontrola práce najväčších organizačných útvarov úradu.

Príloha č. 4 
k Poriadku odmeňovania

Charakteristika platových tried s prevahou fyzickej práce

1.	PLATOVÁ TRIEDA – POMOCNÝ A OBSLUŽNÝ PERSONÁL I
Kvalifikačné predpoklady: základné vzdelanie, stredné vzdelanie
Obslužné práce alebo rutinné práce podľa pokynov alebo podľa zaužívaného postupu s presne stanovenými výstupmi. Jednoduché administratívne práce, hospodársko-správne práce alebo ekonomické práce podľa presných postupov a pokynov. Prípravné práce s bežnou zmyslovou záťažou, prípadne pomocné práce so zvýšenou fyzickou námahou alebo s rizikom pracovného úrazu. Obslužné rutinné, opakujúce sa práce so zodpovednosťou za vlastnú, jednoduchú, plne kontrolovateľnú prácu.

2.	PLATOVÁ TRIEDA – POMOCNÝ A OBSLUŽNÝ PERSONÁL II
Kvalifikačné predpoklady: stredné vzdelanie
Ucelené obslužné rutinné práce, odborné práce podľa daných postupov a prevádzkových režimov spojené s prípadnou hmotnou zodpovednosťou, so zvýšenou zmyslovou záťažou, so zodpovednosť za zdravie a bezpečnosť iných osôb. Organizovanie jednoduchých ľahko ovládateľných prevádzkových procesov alebo a iných procesov s možnosťou úpravy postupu. Jednoduché individuálne remeselné práce.